text: Ny succes for Esbjerg-firma 
  03 juli 2012 kl. 10.30
  Esbjerg-firmaet DanCopter har lige landet en ny kæmpestor kontrakt til 2 mia. kr. over fem år.  
  DanCopter (som er datterselskab under den norske Blueway-koncern) har underskrevet en aftale om offshore-flyvninger for Shell i Nordsøen. Dels fra Den Helder i Holland, dels fra Norwich i England.
  
  Kontrakt på kontrakt  
  Kontrakten kommer kun et år efter en anden stor kontakt med Mærsk Olie og Gas er kommet i hus. En aftale som dog først rent praktisk netop er gået i gang. Desuden har DanCopter en milliardkontrakt med Shell i Nigeria.
  
  Ro på 
  Antallet af ansatte er på 2 år gået fra 60 til 140. Så direktør Lars Skov Christensen er selvsagt glad: 
  - Vi har nu alt materiel og al personale ude at arbejde, så der er god ro i DanCopter indtil 2017, siger han til TV SYD.
  
  Travlhed 
  Det har været nogle travle dage. Med to nye kontrakter - begge startende den 1. juli - mange nye piloter og flymekanikere og nye dobbelt så store helikoptere. De kendte EC 155 bliver nu suppleret af de større EC225. 
  Han understreger, at indtjeningen først og fremest skal bruges til en konsolidering i firmaet.
  